Belofte maak skuld | News24
Belofte maak skuld
BELOFTE maak skuld. Die spreekwoord beteken dat mens 'n verantwoordelikheid het om jou woord gestand te doen. Veral Christene het die verantwoordelikheid om getrou aan hul huweliksmaats te bly, want dis 'n belofte voor God gemaak. Politici het die verantwoordelikheid om hul woord gestand te doen, want die geweldige gaping tussen ryk en arm bring ons al nader aan moontlike opstande. Raadslede op die munisipaliteit het die verantwoordelikheid om hul woord gestand te doen, want oral aan die Suidkus breek waterpype en loop rou riool in ons riviere in. Christene het teenoor die Here die verantwoordelikheid om hul woord gestand te doen, want God het Hom aan ons in Sy liefdevolle genade verbind.
Israel, die Here se kerk in die Ou Testament, het nie hul woord gestand gedoen nie. Hulle verteenwoordig die vyeboom in Jesus se verhaal in Matteus 21:18-22. Dis die verhaal van 'n vyeboom met blare aan wat vervloek word om nooit weer vye te dra nie.
Die blare het belofte van vrug getoon, maar daar was niks. Hierdie vyeboom was vir Jesus simbolies van godsdienstige leiers wat geestelik dood is. Israel was soos die vyeboom, vol blare, vol belofte, die Tempel was beroemd om sy skoonheid.
Tienduisende offers is aan God gebring. Tog was daar nie werklike deernis met mense nie, was die egskeidingsyfers hoog en is daar op mense, veral arm mense en mense wat nie deel van Israel was nie, sondaars in hul oë, neergesien.
Belofte maak skuld. Israel as volk, was bevoorreg om die draers van die verlossings boodskap te vir die wêreld te wees. Hulle het die wet en al profete gehad. God het wonderbaarlik in al hul behoeftes voorsien.
Hulle was geseën sodat hulle die wêreld sou seën. Tog het hulle nie daarin geslaag om tot seën van die wêreld te wees nie. Hulle het die armes uitgebuit en nie regtig uitgereik na buite hul kring nie. En ons? Die beroemde Mahatma Ghandi, geestelike leier van Indië het eenkeer gesê: "I like your Christ, but not your Christians."
Ons as Christene skuld ons gemeenskap God se liefde, omdat Hy Sy liefde aan ons in Christus bewys het. Belofte maak skuld.